《咏风戏作艳体》
明代·王夫之

约约轻云敛，匀匀晚气凉。不教留鸟梦，何处有花香。

绣幕鸳回翼，莲镫叶坠黄。窗摇三叠水，帘荡一波湘。

宝鸭纤丝乱，笺鸾密宇藏。低回穿药槛，幽悄度兰房。

结束舒袿带，萦纡绕紩囊。佩交情未许，芳袭妒何妨。

却扇从花笑，飘裾趁草长。微温聊竹坞，无影到银塘。

系臂蛛丝缠，当钗粉絮镶。蝶双愁易失，燕冷怯归忙。

匀汗乾珠琲，回襟漾水光。停凝怜瀫浪，端重笑垂杨。

暖阁扃金钥，鞦韆赛锦裳。暗尘禁冉冉，檐马错琅琅。

藤合摇阴碧，菱开漏镜霜。迟归贪柳影，密语间松簧。

绒缕穿针乱，花须斗草忘。闲情迷蕴藉，春思尽清狂。

卯酒消微醉，云鬟乱夕妆。知谁千里怨，帆影望归航。

作者简介：王夫之（1619年10月7日－1692年2月18日），字而农，号姜斋、又号夕堂，湖广衡州府衡阳县（今湖南衡阳）人。他与顾炎武、黄宗羲并称明清之际三大思想家。其著有《周易外传》、《黄书》、《尚书引义》、《永历实录》、《春秋世论》、《噩梦》、《读通鉴论》、《宋论》等书。王夫之自幼跟随自己的父兄读书，青年时期王夫之积极参加反清起义，晚年王夫之隐居于石船山，著书立传，自署船山病叟、南岳遗民，学者遂称之为船山先生。